TUGOT
sarita | daniw | salaysay | ladawan
Komusta San Juanico!
Agsubliakto Manen, MacArthur!
Agbaliw met ti Panagraman
Ditoy Kuadrado A Siled
Ania ti adal nga ipasa
ti nakapupok a kalapati iti anakna?
A ti payyak, maysa laeng nga arkos
Ti bagi nga uray a putden
Ket agtubo latta a gagangay
Di met kasapulan iti inaldaw
Tapno iyunnat ti kettang
Ditoy kuadrado a siled
Kasapulam pay aya ti igges?
Wenno dagiti maregmeg
Nga imbati ti kallabes nga angep
An-annuem ti murkat
A natnag kadagiti bangketa,
Kadagiti pagayusan iti tunggal manglay-as
Ti di pay napinas a nakurukoran a kalsada
Makiinnunaka ketdin kadagiti mamirmiraut,
Kadagiti agsipsipayot iti agtatapaw a karne sadiay dan-aw
Ket adda met ited ni bossing
A tuktoken iti panawen man
Ti tikag wenno nepnep.
Agtalinaedka ketdi ditoy kuadrado a siled,
Paduolan babaen iti dakulap
Paaprosan ti katabtabas a dutdot,
Ta inton bigat likawem ti atep
No sinangpetan ni bossing iti derrep.
Agawidak
Agawidak sakbay a matnag amin a bulong
Ta urayek ti pannakaipusingda manipud iti sanga
Ta uray pay dagitoy ket matnag
Naragsakda nga agsubli iti puon
Ta para kadakuada ti isisina
Ket maysa a lebel ti lubong
Ti biagda ket saan amin a sikakapet
Adda tiempo ti isisina
Aggarakgakda iti tunggal pannakarumek
Maukomda a mamaysa
Tapno idatonda ti lasagda iti daga
A nangted iti oras a makigubal
Iti amin a panawen.
Iti Mata Ti Insekto
Iti Ikub ti Maysa a Sabong
Selfie
LEGO House
Gapu ta awanen ti mauyos pay iti bolsa ti pantalon tapno manayonan daytoy pagnaedanmi ita, nakapagdesisionak a mulaak pay laeng daytoy akiring ti daga. Awan met ketdi iti orihinal a plano daytoy a planok ngem pinadawadawko lattan dagiti landok tapno al-alistonto ken nalaklaka a nayonan. Typical laeng a rektangulo ken box type a balay daytoy. Ta kalpasan ti nasurok kinse a tawen nga agup-upa adda kamin iti LEGO house.
Addan pampanunotek a parte a di masementuan ket dagitoy ti minulaak kadagiti pangbayagan a mula a kas iti kalamansi ken lemon. Dagiti dadduma ket pinaglalaokon ti paria, bilbilonak, marunggay, okra, utong, agramanen kamotit ken balangeg a mabalin nga ilaok iti naalseman. Imbes a gatangen dagitoy ket addan main-inutan a mapagnatengan. Nagibitinak pay kadagiti plastik a nagawangan iti pagugas ti pinggan ken paginuman. Kadagitoy nga immulak dagiti masetas nga inaldaw nga agsabong.
Ita addan maapit kadagitoy, naglalangto da pay met ta itan sa laeng a mamulaan daytoy a daga ta dati a kaabaan. Mariknak saanak a naiyadayo iti probinsia ta presko pay laeng dagiti mula ken agraman payen aglawlaw. Saan a kasapulan ti aircon wenno electric fan ta nasalemsem aglalo iti parbangon.
Panangpasubli Kadagiti Kulibangbang
Sapsapulek no ayannan dagiti kulibangbang nga agkaiwara idi iti arubayan ti maipatpatakder a pagnaedanmi. Ngem kaslada la asuk a nagpukaw idi makaallatiw kamin. Amangan ta nagpasugnodda kunkunak iti pakinakemko. Nasipat ngamin aminen dagiti ruruot ken mulmula. Ket idi naaddaanak iti panawen, minulaak met laeng ti aglawlaw tapno mapangayed ket maaddaan iti berde. Imbes a puorak dagiti plastik a paglaonan iti pagugas ti pinggan ken isu ti insabitko iti alad ti akiring ti extra pay a daga.
war_Latn ilo_Latn vec_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ind_Latn eng_Latn ilo_Latn ilo_Latn ilo_Latn ilo_Latn ilo_Latn